74/326/ETY: Neuvoston päätös, tehty 27 päivänä kesäkuuta 1974, kaivosteollisuuden turvallisuuden ja terveellisyyden pysyvän neuvottelukunnan vastuualueen laajentamisesta kaikkeen vuoriteollisuuteen



Virallinen lehti nro L 185 , 09/07/1974 s. 0018 - 0019

Suomenk. erityispainos Alue 5 Nide 1 s. 0178

Kreikank. erityispainos: Luku 05 Nide 2 s. 0032

Ruotsink. erityispainos Alue 5 Nide 1 s. 0178

Espanjank. erityispainos: Luku 05 Nide 2 s. 0030

Portugalink. erityispainos: Luku 05 Nide 2 s. 0030



NEUVOSTON PÄÄTÖS, tehty 27 päivänä kesäkuuta 1974, kaivosteollisuuden turvallisuuden ja terveellisyyden pysyvän neuvottelukunnan vastuualueen laajentamisesta kaikkeen vuoriteollisuuteen (74/326/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 145 artiklan, ottaa huomioon komission laatiman luonnoksen, ottaa huomioon edustajakokouksen lausunnon(1), ottaa huomioon talous- ja sosiaalikomitean lausunnon, sekä katsoo, että erityisessä ministerineuvostossa kokoontuneet jäsenvaltioiden hallitusten edustajat ovat 9 ja 10 päivänä toukokuuta 1957 tehdyllä päätöksellä perustaneet kaivosteollisuuden turvallisuuden ja terveellisyyden pysyvän neuvottelukunnan, jonka tehtäviksi he ovat määrittäneet 9 päivänä heinäkuuta 1957 tehdyllä päätöksellä(2), sellaisena kuin se on viimeksi muutettuna 11 päivänä maaliskuuta 1965 tehdyllä päätöksellä(3), seurata turvallisuuden kehitystä ja työympäristön terveellisyyttä uhkaavien vaaratekijöiden ehkäisemistä kaivosteollisuudessa sekä laatia ehdotuksia turvallisuuden ja terveellisyyden edistämiseksi kaivosteollisuudessa, pysyvä neuvottelukunta on osoittautunut tehokkaaksi ja soveliaaksi keinoksi työntekijöiden terveellisyyden ja turvallisuuden suojelemiseksi kaivosteollisuudessa, kaivosteollisuuden turvallisuusongelmia vastaavia ongelmia esiintyy myös muussa vuoriteollisuudessa, työtapaturmien ja ammattitautien ehkäisy sekä työterveys ovat kaikki Euroopan talousyhteisön perustamissopimuksen tavoitteita, sosiaalisesta toimintaohjelmasta 21 päivänä tammikuuta 1974 annetussa neuvoston päätöslauselmassa(4) määrätään toimintaohjelmasta työntekijöiden hyväksi; toimintaohjelman tarkoituksena on muun muassa parantaa työturvallisuutta ja työhygieniaa, on suotavaa laajentaa pysyvän neuvottelukunnan tähän asti toteuttamat suojelutoimenpiteet kaivosteollisuudesta kaikkeen vuoriteollisuuteen, ja neuvostossa kokoontuneet jäsenvaltioiden hallitusten edustajat ovat ilmoittaneet olevansa yhtä mieltä tämän tehtävän sisällyttämisestä pysyvän neuvottelukunnan vastuualueeseen, ON PÄÄTTÄNYT SEURAAVAA: 1 artikla 1. Kaivosteollisuuden turvallisuuden ja terveellisyyden pysyvän neuvottelukunnan vastuualuetta laajennetaan työympäristön työntekijöiden terveellisyyttä uhkaavien vaaratekijöiden ehkäisemiseksi siten, kuin erityisministerineuvostossa kokoontuneet jäsenvaltioiden hallitusten edustajat ovat sen 11 päivänä maaliskuuta 1965 tehdyllä päätöksellä määrittäneet, kaikkeen vuoriteollisuuteen lukuun ottamatta yksinkertaisia kaivuutöitä ja työntekijöiden suojelemista ionisoivasta säteilystä aiheutuvilta vaaroilta, johon sovelletaan erityisäännöksiä Euroopan atomienergiayhteisön perustamissopimuksen nojalla, 2. Vuoriteollisuudella tarkoitetaan malminetsintää, varsinaista louhintaa sekä louhittujen aineiden työstämistä myyntiä varten (murskaus, erottelu, puhdistus), mutta ei näiden aineiden jalostamista. 3. Yksinkertaisilla kaivuutöillä tarkoitetaan töitä, joiden tarkoituksena ei ole kaivannaisten hyödyntäminen käyttöä varten. 2 artikla 1. Tämä päätös tulee voimaan viidentenä päivänä sen jälkeen, kun se on julkaistu Euroopan yhteisöjen virallisessa lehdessä. 2. Päätöstä sovelletaan - vuoriteollisuuden maanalaisiin toimintoihin: 1 kohdassa säädetystä päivästä alkaen, - vuoriteollisuuden muihin toimintoihin: 1 päivästä tammikuuta 1976 alkaen. Tehty Luxemburgissa 27 päivänä kesäkuuta 1974. Neuvoston puolesta Puheenjohtaja K. GSCHEIDLE (1) EYVL N:o C 40, 8.4.1974, s. 64 (2) EYVL N:o 28, 31.8.1957, s. 487/57 (3) EYVL N:o 46, 22.3.1965, s. 698/65 (4) EYVL N:o C 13, 12.2.1974, s. 1